﻿

**ЗАКОН**

**о давању гаранције Републике Србије у корист OTP BANK NYRT, OTP Banka Srbija a.d. Novi Sad и DSK BANK AD по задужењу Јавног предузећа „Србијагас” Нови Сад**

Члан 1.

Република Србија преузима обавезу да као гарант измири обавезе Јавног предузећа „Србијагас” Нови Сад (у даљем тексту: Зајмопримац) по основу уговора о кредитном аранжману одобреног од стране OTP BANK NYRT, OTP Banka Srbija a.d. Novi Sad и DSK BANK AD у износу од 225.000.000 евра (словима: двестотинедвадесетпетмилиона евра) увећаног за износ припадајуће уговорене камате и трошкова.

Члан 2.

Гаранцију из члана 1. овог закона Република Србија издаје у корист OTP BANK NYRT, OTP Banka Srbija a.d. Novi Sad и DSK BANK AD, на име обавеза из Уговора о кредитном аранжману у износу од 225.000.000 евра (словима: двестотинедвадесетпетмилиона евра), увећаног за номиналну каматну стопу која је варијабилна и износи тромесечни EURIBOR плус фиксна маржа која износи 5,35% на годишњем нивоу, закљученог између Зајмопримца и OTP BANK NYRT, OTP Banka Srbija a.d. Novi Sad и DSK BANK AD, дана 27. фебруара 2023. године.

Члан 3.

Република Србија (у даљем тексту: Гарант) овим неопозиво, безусловно, без приговора и на први позив гарантује, да ће измирити дуг Зајмопримца према OTP BANK NYRT, OTP Banka Srbija a.d. Novi Sad и DSK BANK AD (у даљем тексту: Банке), односно свих плативих износа о њиховом доспећу, у свему на начин и у складу са условима из Уговора о кредитном аранжману, са роком важности који ће бити дужи за месец дана од рока доспећа кредита, чиме се ствара обавеза отплате дуга насталих по основу дате гаранције да плати доспелу а неизмирену обавезу уколико Зајмопримац не изврши ту своју обавезу благовремено, у складу са Уговором о кредитном аранжману са Банкама.

Уколико Гарант не изврши своје обавезе, у року из става 1. овог члана, Банке ће независно једна од друге имати право да прогласе доспелим све износе који су плативи у складу са одредбама Уговора о кредитном аранжману.

У случају активирања гаранције из члана 1. овог закона, свака од Банака ће имати право да од Гаранта наплати износ својих доспелих а неизмирених потраживања. Гарант се обавезује да ће обезбедити у буџету за одговарајућу фискалну годину, средства неопходна за извршавање преузетих обавеза по овој гаранцији.

Члан 4.

Отплату кредита врши Зајмопримац према OTP BANK NYRT, OTP Banka Srbija a.d. Novi Sad и DSK BANK AD у еврима, а све у складу са одредбама Уговора о кредитном аранжману.

Средства за отплату кредита обезбедиће Зајмопримац из сопствених прихода.

Зајмопримац је дужан да средства за отплату кредита обезбеђује према плану отплате, у износу који укључује главницу, обрачунату камату и пратеће трошкове задуживања.

Члан 5.

Ако по основу гаранције из члана 1. овог закона Гарант изврши обавезу уместо Зајмопримца, Гарант ће од Зајмопримца имати право на повраћај главнице, камате, пратећих трошкова задуживања и пратећих трошкова који настану због неизвршења, односно неблаговременог извршења обавезе, као и свих других трошкова који могу настати у вези са извршавањем обавеза уместо Зајмопримца, до висине износа измирене обавезе, као и право да од Зајмопримца наплати обрачунату законску затезну камату. Гарант своје право повраћаја од Зајмопримца неће остваривати пре потпуног намирења потраживања свих Банака, нити ће поступати противно њиховим интересима.

Право на повраћај средстава из става 1. овог члана Гарант ће остварити тако што ће иницирати наплату са рачуна Зајмопримца на основу овлашћења добијеног од Зајмопримца или других инструмената обезбеђења, у складу са прописима којима се уређује платни промет.

Члан 6.

Средства зајма која су Зајмопримцу стављена на располагање на основу Уговора о кредитном аранжману за које се издаје гаранција по овом закону уплатиће се на наменски рачун Зајмопримца који ће се отворити код Народне банке Србије, након ступања на снагу овог закона. Средства са рачуна користиће се за плаћање обавеза Зајмопримца само уз сагласност министра надлежног за послове финансија.

Члан 7.

Овај закон ступа на снагу наредног дана од дана објављивања у „Службеном гласнику Републике Србије”.